# **B1: Interview med John Harrison**

*John Harrison er 47 år og er gift med sin hustru Anne på 25 år. Sammen har de tre børn, John Jr. Sheila og lille Byron på 7 år. John arbejder i et transportfirma og han og Anne har altid boet sammen i byen Defiance, som har godt 18.000 indbyggere.*

***Hvordan er din holdning til de amerikanske politikere, John?***

Hmmm, jeg synes, at alt for mange af de politikere som sidder i Washington D.C. er levebrødsfolk som ikke rigtig har en forståelse for det liv som de fleste af os almindelige amerikanere går rundt og har. Det betyder, at de ikke rigtig forstår, hvad det er for nogle problemer, som vi står over for i hverdagen. Eksempelvis er det allervigtigste for folk i denne by og i dette område, at der er jobs og en vis sikkerhed i de jobs man har således man kan forsøge sin familie. Men over de sidste 10-20 år er det blevet sværere og sværere bare finde et job og endnu sværere at finde et job, som også giver en løn der én i stand til at forsøge sin familie.

Det som politikerne i Washington D.C. diskuterer, er så langt væk og så irrelevant for familier som vores. Hvad betyder det for os, om vi siger det ene, eller andet eller tredje ord eller hvorfor skal vi hele tiden diskutere om der er racisme i det amerikanske samfund og den sorte befolkningsgruppe fortsat bliver undertrykt. Hvis der er nogle som bliver undertrykt i vores politiske system, så er det i højere grad den hvide del af befolkningen og særligt den hvide mand, som ikke længere har mulighed for at få et job der kan betale regningerne hver den første.

Forstå mig ret. Det er ikke fordi, at jeg ikke også mener, at der er racisme i det amerikanske samfund, og at der altid har været det eller at vi skal tale pænt og med respekt om hinanden. For fanden jeg har jo selv to døtre og en hustru som jeg synes har ret til lige så meget plads som min søn og jeg selv. Jeg går ind for ligestilling og lige rettigheder - men det vi ser, og har set over de sidste 10-20 år, er at politikerne taler om symbolpolitik i form af køn, seksualitet og race i stedet for at gøre noget ved de reelle problemer som vi er millioner af amerikanere, særligt hvide amerikanere, der står over for.

Det ser jeg ikke ske, i stedet handler det om, at ”the Swamp” (slang for politikersumpen - som henviser til politikerne i D.C.) alene forsøger at blive genvalgt, og det er derfor de hele tiden forsøger at være så politisk korrekte og ikke træffe nogle upopulære beslutninger, som eksempelvis at stoppe immigrationen, særligt den illegale fra Mexico, og droppe mange af de handelsaftaler som bl.a. har gjort, at jeg selv og mange af mine venner ikke længere kan tjene en anstændig løn i det transportfirma, som jeg har arbejdet i mere en 20 år. I dag er jeg nødt til at have to jobs og arbejde omkring 60 timer om ugen, for at skrabe nok penge sammen til at vi lige kan holde sammen på det hele. Det er ikke let.

***Er det så ikke det politiske system, som der er noget galt med - hvis det ikke leverer løsninger?***

Jeg elsker mit land og jeg elsker forfatningen og det demokrati som vi har i USA. Jeg er bare ikke så vild med de mennesker, som der bliver valgt ind. Det vil dog sige, at jeg var, og er fortsat rigtig glad for, at Donald Trump blev valgt til USA's 45.Præsident, for det viste over for mig og mange andre i denne by, at demokratiet i USA kan virke, og at den rigtige kandidat, som oprigtigt vil tage sig af vores problemer, kan blive valgt. Trump er som person måske for grov og uopdragen og siger ting, som han burde holde for sig selv. Men på den anden side er der en ærlighed ved ham, og han står for en række værdier som at have America First, at sikre arbejde og ordentlige lønninger til de amerikanske arbejdere, at bevare familien og bekæmpe retten til abort, at styrke de små byer og deres lokalsamfund samt bekæmpe den vanvittige strøm af immigration af mennesker fra Sydamerika og Mexico til USA.

***Men synes du, at Trump har et demokratisk sindelag, at han er udtryk for en ægte demokrat?***

Når jeg tænker på demokrati, så tænker jeg på, at der er nogle mennesker, som stiller op til et tillidshverv, hvor de repræsenterer en stor gruppe menneskers behov og ønsker. Den der får flest stemmer, får det hverv, og det er en metode, som jeg faktisk synes er fair. Og vi har en tradition for i USA, at man respekterer et valgresultat, også når man taber.

Problemet, som jeg ser det, er derfor ikke metoden men korruptionen blandt mange politikere, som består i, at de ikke reelt er interesserede i andre menneskers liv, men blot er med i politik for at få smør på deres eget brød. De misbruger simpelthen tilliden, og når de først er inde, er det vanskeligt at få den stemt ud. Det er nok det største problem ved amerikansk politik, at de fleste politikere bliver hjulpet med store pengegaver af virksomheder og organisationer og på den måde ”købt”. Men, igen er Trump et eksempel på, at pengene ikke har ødelagt det amerikanske demokrati. For Trump havde ikke flest penge i 2016-valgkampen mod Hillary, men han var bare den bedste og stærkeste af de to kandidater, hvorfor han blev valgt. Så jeg synes, at demokratiet fortsat virker i USA og jeg synes, at Trump er demokratisk. For Trump er problemet bare, at medierne har besluttet sig for at erklære ham krig, fordi han siger tingene lige ud ad posen, og det er ikke noget, som de kan lide, hvorfor de finder på alle mulige løgnhistorier og falske påstande mod ham. Det synes jeg ikke er i orden.

Dette interview er fiktivt, og interviewspørgsmål og personens navn og baggrund er opdigtet. De holdninger og tilkendegivelser som den fiktive person John giver udtryk for i dette interview, var dog nogle, som var bredt anerkendte blandt en række af de amerikanere i Ohio, som jeg stødte på og talte med, mens jeg rejste rundt i delstaten i foråret 2020.